钦定古今图书集成/理学汇编/文学典/第061卷 > 沈彬
## 钦定古今图书集成/理学汇编/文学典/第061卷 > 沈彬

按马令《南唐书》本传：“彬，筠阳高安人。读书能诗。属唐
末乱离，南游湘湖，隐于云阳山十馀年，与僧虚中、齐
己为诗侣，迄不遇世，乃历名山，治方术。烈祖镇金陵，
命所属郡县辟致之。彬知其欲取吴国，因献《画山水
诗》云：‘尺素隐清辉，一毫分险阻’。授校书郎，入辅吴世
子琏于东宫。未几，乞罢，以尚书郎致仕。禅代之后，绝”
不求进，高安士人多为给其粟帛。元宗南迁，彬年逾
八十，诣南昌求见，曰：“臣自处山野，世事不预。臣妻谓
臣曰：‘汝主人郎君，今为天子，冀接清光，死且不朽’。”元
宗优礼待之，赐粟帛遣还，署其子元为秘书省正字。
彬尤工诗，而未尝喜名，如《再过金陵》诗云：“《玉树歌》终
王气收，雁行高送石城秋。江山不管兴亡事，一任斜
阳伴客愁。”又《都门送客》诗云：“岸柳萧疏野荻秋，都门
行客莫回头。一条灞水清如剑，不为离人割断愁。”皆
盛称于士大夫。惜乎简编散失，不得见其全集。彬学
方外之术，迄无所异，唯手植一树，命诸子曰：“吾死葬
此。”及彬卒，发之，得石椁一，上有篆刻八字云：“开成二
年寿椁一所”，因就葬焉。

按陆游《南唐书》本传：“彬次子延瑞，有道术，嗜酒却粒，
寒暑一单褐，数十年不易。跣行，日数百里，林栖路宿，
多在玉笥、浮云二山，老而不衰。后不知所终。”

按《全唐诗话》，彬字子文，高安人也。大性狂逸，好神仙
之事。少孤西游，以三举为约，常梦著锦衣，贴月而飞，
识者言：虽有虚名，不入月矣。洪州解，至长安，初举纳
省卷，《梦仙谣》云：“玉殿大开从客入，金桃烂熟没人偷。
凤惊宝扇频翻翅，龙悟金鞭忽转头。”第二举，《忆仙谣》
云：“白榆风飒九天秋，王母朝回宴玉楼。日月渐长双
凤睡，桑田欲变六鳌愁。云翻箫管相随去，星触旌幢
各自流。诗酒近来狂不得，骑龙却忆上清游。”第三举
纳省卷，《赠刘象为首》云：“曾应大中天子举，四朝风月
鬓萧疏。不随世祖重携剑，却为文皇再读书。十载战
尘销旧业，满城春雨坏贫居。一枝何事于君惜，仙桂
年年幸有馀。”时刘象孤寒三十举无成。主司览彬诗其年特放象及第。彬乾符中值驾，迁三峰，四方多事，
南游岭表二十馀年，回吴中。江南伪命吏部郎中致
仕，有“九衢冠盖暗争路，四海干戈多异心”之句。
按《尚书故实》，沈彬长者，有诗名。保大中，以尚书郎致
仕，闲居于江西之高安，三吴侯伯，多饷粟帛。尝荷杖
郊原，手植一树于平野之间，召诸子戒曰：“异日葬吾
此地，违之者非人子也。”居数年，彬终，诸子将起坟于
植树之所，寻有术士语以吉凶事，近树北数尺之地
卜葬。家人诺之。是夕诸子咸梦家君诃责“擅移葬地，
复违吾言，祸其至矣。”诘朝乃依遗命，伐树掘土，深丈
馀，得一石椁，工用精妙，光洁可鉴。盖上刊八篆字云：
“开成二年寿椁一所”，乃举棺就椁而葬之，广狭之间，
皆中其度。　彬第二子道者，亦能为诗，以色丝系铜
佛像，长寸馀，悬于襟上，衣道士服，辟谷。隆冬盛夏惟
单褐布裙，跣足日驰数百里。狂率嗜酒，罕接人事，多
往来玉笥、浮云二山，林栖野宿，不常厥居，至今尚在，
南中人多识之。

按《稽神录》：“吴兴沈彬，少而好道，及致仕归高安，恒以
焚修服饵为事。尝游都下洞观，忽闻空中乐声，仰视
云表，见仙女数十冉冉而下，往之观中，遍至像前，焚
香良久乃去。彬匿室中不敢出。既去，入殿视之，几案
上皆有遗香，彬悉取置𬬻中。已而自悔曰：‘吾平生好
道，今见神仙而不能礼谒，得仙香而不能食之，是其
无分欤’。”初，彬恒诫其子云：“吾所居堂中，正是吉地，死
即葬之。”及卒，如其言，掘地得自然砖圹，制造甚精，砖
上皆作“吴兴”字。彬年八十馀卒。其后豫章有渔人，投
生米于潭中捕鱼，不觉行远，忽入一石门，焕然明朗。
行数百步，见一白髯翁，谛视之，颇类。彬，谓渔人曰：“此
非尔所宜来，速出犹可。”渔人遽出登岸，云：“入水已三
日矣。”故老有知者云：“此即西山天宝洞之南门也。”
按《瑞州府志》：彬乾符中南游湖湘岭表，过吴中，知先
主欲伐杨氏，献山水图诗云：“‘须知手笔安排定，不怕
山河整顿难’。览而喜之。官至吏部侍郎，致仕退居高
安。临终指葬处以示家人，穴之乃一冢，未尝葬人。石
灯台上有漆灯一盏，圹”头有铜碑，镌篆文云：“佳城今
已开，虽开不葬埋。漆灯犹未灭，留待沈彬来。”